Οι Μάγοι του Γουέβερλι

Οι Μάγοι του Γουέβερλι  (αγγλικά: Wizards of Waverly Place) είναι μια νεανική κωμική σειρά φαντασίας του Disney Channel, που προβλήθηκε για πρώτη φορά από τις 12 Οκτωβρίου 2007 μέχρι τις 6 Ιανουαρίου 2012. Δημιουργήθηκε από τον Τοντ Τζ. Γκρίνγουολντ και αποτελεί συμπαραγωγή των εταιριών It's a Laugh Productions και Disney Channel Original Productions.

Πρωταγωνιστές της σειράς είναι οι Σελίνα Γκόμεζ, Ντέιβιντ Χένρι και Τζέικ Τ. Όστιν, οι οποίοι υποδύονται τρία αδέλφια με μαγικές ικανότητες, ενώ το βασικό καστ πλαισιώνουν οι Ντείβιντ Ντε Λούις και Μαρία Κάναλς Μπαρέρα, που υποδύονται τους γονείς τους και τέλος η Τζένιφερ Στόουν ως φίλη της Σελίνα Γκόμεζ.

Η σειρά κέρδισε το βραβείο "Εξαιρετικό Παιδικό Πρόγραμμα" στην 61η απονομή των βραβείων Emmy το 2009. Επίσης, την ίδια χρονιά κυκλοφόρησε και μια ταινία βασισμένη στη σειρά καθώς και ένα άλμπουμ, ένα videogame και δύο DVD. Έχουν κυκλοφορήσει άλλα δύο DVD, το Wizards of Waverly Place: Wizard School (2008) και το The Wizards Return: Alex vs. Alex (2013), το οποίο μάλιστα έγινε και τηλεταινία.

Πλοκή 
Η σειρά ακολουθεί τις περιπέτειες της οικογένειας Ρούσο, που ζει στην περιοχή Γουέβερλι του Μανχάταν και διατηρεί μαγαζί με σάντουιτς. Η οικογένεια αποτελείται από τα αδέλφια Άλεξ, Τζάστιν & Μαξ, που είναι όλοι εκπαιδευόμενοι μάγοι, τον Ιταλό πατέρα τους, Τζέρι, επίσης πρώην μάγο και την Μεξικανή μητέρα τους, Τερέζα. Όταν τα τρία αδέλφια ολοκληρώσουν την εκπαίδευση τους θα πρέπει να αποφασίσουν ποιος θα γίνει ο "Οικογενειακός Μάγος", δηλαδή αυτός που θα κρατήσει τις μαγικές του δυνάμεις για πάντα ενώ οι υπόλοιποι θα τις χάσουν και θα γίνουν θνητοί...

Διανομή

Χαρακτήρες

Άλεξ Ρούσο 
Η Αλεξάντρα Μαργκαρίτα Ρούσο (Σελίνα Γκόμεζ) είναι το δεύτερο παιδί της οικογένειας και το μοναδικό κορίτσι από τα αδέλφια. Είναι πονηρή, επαναστατική και συχνά αμελεί τις σχολικές της υποχρεώσεις. Λόγω της μαγείας, έρχεται συχνά σε πρόβλημα ενώ πολλές φορές σκέφτεται να τη χρησιμοποιήσει με λάθος τρόπο. Παρ' όλο που συνήθως δείχνει κάπως τεμπέλα, η Άλεξ είναι έξυπνη, πιστή και θέλει να φροντίζει τους άλλους. Έχει μια μακροχρόνια σχέση με τον Μέισον Γκρέιμπακ, έναν καθαρόαιμο λυκάνθρωπο. Στο τέλος της σειράς γίνεται η "Οικογενειακή Μάγος", δηλαδή αυτή που θα κρατήσει τις μαγικές του δυνάμεις για πάντα.

Τζάστιν Ρούσο 
Ο Τζάστιν Βινκένζο Πεπέ Ρούσο (Ντέιβιντ Χένρι) είναι το πρώτο παιδί της οικογένειας. Είναι πολύ έξυπνος (πολλές φορές θεωρείται σπασίκλας), ιδιαίτερα επιμελής στο σχολείο, υπεύθυνος, λογικός, φιλικός αλλά και σαρκαστικός με τα αδέλφια του. Του αρέσει επίσης να συμμετέχει στα σχολικά αθλήματα. Στο τέλος της σειράς, αν και φαίνεται να είναι ο νικητής της εκπαίδευσης μάγων και άρα ο μελλοντικός "Οικογενειακός Μάγος", αποφασίζει να χαρίσει αυτό τον τίτλο στην Άλεξ, αφού θεωρεί χάρη σε εκείνη κέρδισε. Λόγω της ειλικρίνιας του, αποφασίζεται να κρατήσουν και οι δύο τις δυνάμεις τους ενώ εκείνος να αναλάβει τη διεύθυνση της Wiz Tech.

Μαξ Ρούσο 
Ο Μαξιμίλιαν Αλόνζο Ερνέστο Ρούσο (Τζέικ Τ. Όστιν) είναι το μικρότερο παιδί της οικογένειας και συγκριτικά με τα αδέλφια του, φαίνεται να έχει λιγότερες μαγικές ικανότητες. Πολλές φορές φέρεται ανόητα ή χρησιμοποιεί τις καταστάσεις προς όφελος του, γεγονός που εκνευρίζει τα αδέλφια του. Του αρέσουν τα skateboards, το ποδόσφαιρο και να φτιάχνει περίεργα σάντουιτς όταν βοηθάει στο μαγαζί της οικογένειας. Είναι επίσης αρκετά ζωηρός  και δεν δίνει μεγάλη σημασία στην ασφάλεια ή την πρόνοια.

Τζέρι Ρούσο 
Ο Τζεράλντο Πεπέ Ρούσο (Ντείβιντ Ντε Λούις) είναι ο πατέρας των Άλεξ, Τζάστιν & Μαξ, σύζυγος της Τερέζα και συνιδιοκτήτης του Waverly Sub Station. Είναι πρώην μάγος, αφού επέλεξε να αρνηθεί τις μαγικές ικανότητες για να παντρευτεί τη θνητή σύζυγο του, λόγω ενός κανόνα που απαγορεύει στους μάγους να παντρεύονται θνητούς. Έχει ιταλική καταγωγή. Σαν πατέρας είναι προστατευτικός, στοργικός αλλά συχνά ενοχλείται από τις λάθος συμπεριφορές των Άλεξ και Μαξ (σπανιότερα και του Τζάστιν). Σε αντίθεση με τα παιδιά του, δεν έχει πια καθόλου μαγικές ικανότητες ωστόσο εκείνα κληρονόμησαν τις δυνάμεις τους από τον ίδιο γι' αυτό όταν δεν δουλεύει στο μαγαζί της οικογένειας, τους διδάσκει τις σωστές χρήσεις της μαγείας στην "Τάξη Κατάρτισης των Μάγων", δηλαδή ουσιαστικά σε μια μαγικά μεταμφιεσμένη αποθήκη τροφίμων του μαγαζιού.

Τερέζα Ρούσο 
Η Τερέζα Μαγκνταλένα Μαργκαρίτα Ρούσο Λάρκιν (Μαρία Κάναλς Μπαρέρα) είναι η μητέρα των Άλεξ, Τζάστιν & Μαξ και συνιδιοκτήτρια του μαγαζιού σάντουιτς Waverly Sub Station, μαζί με τον σύζυγο της, Τζέρι. Είναι περήφανη Λατίνα (συγκεκριμένα με καταγωγή από το Μεξικό) και προσπαθεί να διδάξει στα παιδιά τη μεξικανική τους κληρονομιά. Ως μητέρα είναι περιποιητική, στοργική αλλά συχνά κουραστική ή και ενοχλητική, αφού δείχνει κάπως υπερπροστατευτική. Προσπαθεί να συσχετιστεί με τα παιδιά της, αλλά δεν λειτουργεί πάντα. Είναι η μόνη θνητή στην οικογένεια και δείχνει να αντιπαθεί τη μαγεία, αφού θεωρεί δύσκολο να συνυπάρχει σε ένα σπίτι με μάγους (ειδικά όταν τα παιδιά κάνουν κακή χρήση της μαγείας).

Χάρπερ Φινκλ 
Η Χάρπερ Ροσέιν Έβανς Φινκλ (Τζένιφερ Στόουν) είναι η καλύτερη φίλη της Άλεξ και κρυφά ερωτευμένη με τον Τζάστιν. Είναι θετική σαν άνθρωπος, πολύ επιμελής στο σχολείο αλλά λίγο ανασφαλής. Είναι γνωστή για τα εξωφρενικά σύνολα μόδας που δημιουργεί για τον εαυτό της, τα οποία έχουν ως βασικό θέμα τα τρόφιμα. Για παράδειγμα, στο επεισόδιο «Credit Check» είχε ντυθεί σαν capcake. Επίσης, δημιουργεί και δικά της κοσμήματα από μακαρόνια, γκλίτερ και κουμπιά. Παρά τις εκκεντρικές επιλογές της, πιστεύει ότι είναι καλύτερο να ξεχωρίζει κανείς ως άτομο και όχι εμφανισιακά. Κανένας δεν της λέει ποτέ ότι τα σχέδια της είναι (κατά μεγαλύτερο μέρος) γελοία, αλλά υπονοείται ότι όλοι οι άλλοι το σκέφτονται.

Επισκόπηση Σειράς

Wizards of Waverly Place: The Movie 
Η εταιρία παραγωγής Disney Channel Original Productions ανέλαβε την δημιουργία μιας ταινίας βασισμένη στη σειρά, η οποία κυκλοφόρησε μετά το φινάλε του δεύτερου κύκλου, στις 28 Αυγούστου 2009. Τα γυρίσματα της ταινίας έγιναν στο Πουέρτο Ρίκο, το Λος Άντζελες και τη Νέα Υόρκη από τις 16 Φεβρουαρίου μέχρι τις 27 Μαρτίου 2009. Η ταινία έφτασε τους 11.400.000 θεατές στην πρεμιέρα και έγινε η δεύτερη πιο προβεβλημένη ταινία της Disney, μετά το High School Musical 2. Επίσης, το 2010 κέρδισε βραβείο Emmy ως "Εξαιρετικό Παιδικό Πρόγραμμα".

The Wizards Return: Alex vs. Alex 
Στις 27 Σεπτεμβρίου 2012 το Disney Channel ανακοίνωσε την κυκλοφορία μιας ακόμη ταινίας, με την ονομασία "The Wizards Return: Alex vs. Alex" και πρωταγωνίστρια την Σελίνα Γκόμεζ. Η ταινία έκανε πρεμιέρα στις 15 Μαρτίου 2013.

Κυκλοφορίες

Άλμπουμ 
Το άλμπουμ με το soundtrack της σειράς αλλά και τραγούδια από την ταινία, κυκλοφόρησε σε μορφή CD στις 4 Αυγούστου 2009 από τη δισκογραφική εταιρία Walt Disney Records.

Videogame 
Ένα videogame βασισμένο στη σειρά κυκλοφόρησε τον Αύγουστο του 2009.

DVD 

 Wizards of Waverly Place: Wizard School (2008)
 Wizards of Waverly Place: Supernaturally Stylin' (2009)
 Wizards on Deck with Hannah Montana (2009)
 The Wizards Return: Alex vs. Alex (2013)

Παραγωγή 
Η σειρά δημιουργήθηκε από τον Τοντ Τζ. Γκρίνγουολντ, ο οποίος άρχισε να αναπτύσσει την ιδέα της δημιουργίας της, αφού πρώτα εργάστηκε ως συγγραφέας και παραγωγός συγγραφέων και συμβούλων κατά την πρώτη σεζόν της σειράς Χάνα Μοντάνα. Η σειρά είναι παραγωγή των εταιριών It's a Laugh Productions και Disney Channel Original Productions. Το θεματικό τραγούδι των τίτλων "Everything Is Not What It Seems" γράφτηκε από τους Τζον Αντάιρ και Στιβ Χάμπτον και ερμηνεύτηκε από την Σελίνα Γκόμεζ. Τα γυρίσματα της σειράς έγιναν στα Hollywood Center Studios στο Χόλυγουντ.

Μετάδοση 
Λόγω της τεράστιας επιτυχίας που σημείωσε η σειρά στις ΗΠΑ, έχει προβληθεί μέχρι σήμερα σε πάνω από 40 χώρες παγκοσμίως.

Εξωτερικοί σύνδεσμοι 
 Επίσημη Ιστοσελίδα

Μαγοι του Γουεβερλυ
Τηλεοπτικές σειρές του Disney Channel